Tom Behnke (KF), 2014-02-21:
Vi er jo medforslagsstillere på det her beslutningsforslag, så vi er naturligvis positive over for beslutningsforslaget; det har vi jo truffet beslutning om for længe siden.
Vi er enige i sigtet med beslutningsforslaget, nemlig at få set på, om ikke tiden er ved at være moden til, at vi overvejer, om den aldersgrænse, der er i dag på 70 år, for at man skal ned at have fornyet sit kørekort, og at man skal have en lægeerklæring i den forbindelse, nu også skal være 70 år.
Hvis man kigger tilbage i historien og ser, hvor mange år det er siden, at man fastsatte aldersgrænsen til 70 år, og ser på, hvor lang gennemsnitligt levetiden var dengang i forhold til i dag, lever vi jo i dag væsentlig længere end dengang.
Forudsætningen for, at man lever længere, er jo, at man er friskere længere op i årene.
Det er simpelt hen det, der er forudsætningen.
Det vil sige, at vi altså har en meget stor befolkningsgruppe, som har rundet de 70 år, og som er fuldstændig friske og klar til at køre.
Spørgsmålet er så, om man stadig væk skal holde fast i, at vi skal have en lægeerklæring, når vi bliver 70 år, eller om man skal holde fast i det, der var det oprindelige princip, nemlig at når vi når derop, hvor der er en sandsynlighed for, at vi begynder at blive lidt alderssvækkede, er det dér, vi skal komme med en lægeerklæring.
Det er derfor, forslaget her foreslår, at vi i dag sætter grænsen op til de 75 år, og jeg kan forstå, at regeringen politisk set er enig i, at det er tid til at kigge på det her.
Jeg forstår sådan set godt regeringen, der gerne vil have et mere fagligt grundlag at træffe beslutning på, for det kan også være, at det ikke skal være 75 år.
Det kan godt være, at det skulle være 74 eller 77 år, hvad ved jeg, eller 80 år for den sags skyld.
Så jeg synes, at det er fint, at regeringen nu sammen med Sundhedsstyrelsen starter undersøgelsen af, hvor vi skal lægge aldersgrænsen i fremtiden.
Det er vi meget taknemlige over.
Man kan sige, at så er beslutningsforslaget jo næsten vedtaget.
Det er jo så ikke sikkert, at det bliver 75 år, som vi har foreslået, men lad os nu se, om vi ikke kommer i den retning.
Det sidste, jeg lige har, er en opfordring til ministeren, og det er sådan set, uanset hvilken aldersgrænse man lægger sig fast på, for så er spørgsmålet, om vi ikke også samtidig skulle se på, hvem det er, der udsteder lægeerklæringen.
For vi kender jo alle sammen historier om folk, der overhovedet ikke burde have kørt bil, som burde have været frataget kørekortet, måske endda for lang tid siden.
Og hvorfor kører de stadig væk?
Nogle af dem har ovenikøbet været forbi egen læge og fået genudstedt kørekortet, har fået ny lægeerklæring uden anmærkninger igen og igen, og hvor man tænker, at det da virkelig ikke kan være rigtigt.
Jeg tror, at det vil være hensigtsmæssigt både over for borgerens egen læge, men også i det hele taget over for hele samfundet, hvis det var sådan, at det var en anden læge end ens egen, der skulle sørge for at lave den her lægeerklæring, uanset hvad aldersgrænsen nu ligger på.
Så jeg vil opfordre ministeren til, at man sammen med Sundhedsstyrelsen, når nu Sundhedsstyrelsen alligevel skal se på aldersgrænsen, så også ser på den måde, vi har indrettet ordningen på, og om ikke det kunne gøres mere hensigtsmæssigt.
Det kunne måske så ovenikøbet imødekomme nogle af Enhedslistens argumenter om, at der er meget stor forskel på, hvad en lægeerklæring koster, og hvis det var sådan, at vi f.eks. lagde det over til embedslægeinstitutionen, kunne man også fastsætte en ensartet pris, så er det ikke er et spørgsmål om, hvem man har som læge; så vi for den sags skyld også får lidt mere retssikkerhed på det her område.
Det vil jeg opfordre regeringen til at tage med.